b'\n_START_ARTICLE_\nAnarcho-komunizmas\n_START_PARAGRAPH_\nAnarcho-komunizmas \xe2\x80\x93 viena i\xc5\xa1 anarchizmo kryp\xc4\x8di\xc5\xb3, kuri siekia valstyb\xc4\x97s ir kapitalizmo sunaikinimo, norint sukurti horizontal\xc5\xb3 savanori\xc5\xa1k\xc5\xb3 asociacij\xc5\xb3 tinkl\xc4\x85, per kur\xc4\xaf kiekvienas gal\xc4\x97t\xc5\xb3 laisvai patenkinti savo norus._NEWLINE_Anarcho-komunizmas taip pat \xc5\xbeinomas kaip komunistinis anarchizmas arba libertarinis komunizmas.\n_START_SECTION_\nId\xc4\x97j\xc5\xb3 vystymasis\n_START_PARAGRAPH_\nAnarcho-komunizmo id\xc4\x97jos pirm\xc4\x85 kart\xc4\x85 buvo suformuluotas itali\xc5\xa1koje Pirmojo Internacionalo sekcijoje. Tai padar\xc4\x97 Carlo Cafiero, Errico Malatesta, Andrea Costa ir kiti. I\xc5\xa1 pagarbos Michailui Bakuninui jie ai\xc5\xa1kiai neatsiskyr\xc4\x97 nuo individualistinio anarchizmo ir mutualizmo iki pat pastarojo mirties. 1876 m. Florencijoje surengtoje Italijos Internacionalo Federacij\xc5\xb3 Konferencijoje buvo paskelbti anarcho-komunizmo principai.\n_START_SECTION_\nTeorija\n_START_PARAGRAPH_\nAnarcho-komunizmas pabr\xc4\x97\xc5\xbeia svarb\xc4\x85 sunaikinti socialin\xc4\x99 hierarchij\xc4\x85 ir klasi\xc5\xb3 skirtumus, kylan\xc4\x8dius i\xc5\xa1 nelygaus turto paskirstymo. Taip pat kapitalizmo ir pinig\xc5\xb3 panaikinim\xc4\x85, darbo produkt\xc5\xb3 kolektyvizacij\xc4\x85 ir dovan\xc5\xb3 ekonomikos \xc4\xafvedim\xc4\x85, norint palengvinti preki\xc5\xb3 paskirstym\xc4\x85._NEWLINE_Anarcho - komunizme, privati nuosavyb\xc4\x97 daugiau nebeegzistuos. Prek\xc4\x97s bus atiduodamos kaip dovanos \xc5\xbeinant, kad ir kiti atiduos produktus atgal. Pramon\xc4\x97je \xc5\xa1i situacija, vyks tarp darbinink\xc5\xb3 sindikat\xc5\xb3 kaip ir tarp atskir\xc5\xb3 asmen\xc5\xb3. Jeigu vienas i\xc5\xa1 sindikat\xc5\xb3 nesidalins produktais, jis nebegaus j\xc5\xb3 i\xc5\xa1 kit\xc5\xb3 sindikat\xc5\xb3._NEWLINE_Anarcho-komunistai taip pat yra samdomo darbo panaikinimo \xc5\xa1alininkai. Jie rekomenduoja darbinink\xc5\xb3 savivald\xc4\x85, nor\xc4\x97dami pagerinti darbo s\xc4\x85lygas, padidinti efektyvum\xc4\x85 ir paversti darb\xc4\x85 maloniu.'